钦定古今图书集成/明伦汇编/闺媛典/第032卷 > 庞淯母
## 钦定古今图书集成/明伦汇编/闺媛典/第032卷 > 庞淯母

按《后汉书列女传》：“酒泉庞淯母者，赵氏之女也，字娥。
父为同县人所杀，而娥兄弟三人时俱病物故，仇乃
喜而自贺，以为莫己报也。娥阴怀感愤，乃潜备刀兵，
常帷车以候仇家，十馀年不能得。后遇于都亭，刺杀
之。因诣县自首曰：‘父仇已报，请就刑戮’。福禄长尹嘉
义之，解印绶欲与俱亡。娥不肯去，曰：‘怨塞身死，妾之
明分。结罪理狱，君之常理，何敢苟生，以枉公法’！”后遇
赦得免，州郡表其闾。太常张奂嘉叹，以束帛礼之。
按皇甫谧《列女传》：酒泉烈女庞娥亲者，庞子夏之妻，
赵君安之女也。君安为同县李寿所杀，娥亲有男弟
三人，皆欲报仇，寿深以为备。会遭灾疫，三人皆死，寿
闻大喜，会宗族相庆贺云：“赵氏强壮已”尽，唯有女弱，
何足复忧。防备懈弛，娥亲子淯出行，闻寿此言，还以
启娥亲。娥亲既素有报仇之心，及闻寿言，感激愈深，
怆然陨涕曰：“李寿，汝莫喜也！终不活汝。戴履天地，为
吾门户，吾三子之羞也。焉知娥亲不手刃杀汝，而自
徼幸邪？”阴市名刀，挟长持短，昼夜哀酸，志在杀寿。寿
为人凶豪，闻娥亲言，更乘马带刀，乡人皆畏惮之。比
邻有徐氏妇，忧娥亲不能制，每谏止之曰：“李寿，男子
也，凶恶有素，如今备卫在身，子虽有猛烈之志，而彊
弱不敌，邂逅不制，则重受祸于寿，绝灭门户，痛辱不
轻也。愿详举动，为门户计。”娥亲曰：“父母之仇，不同天
地、共日月者也。李寿不死，娥亲视息，世间，活复何求。
今虽三弟早死，门户泯绝，而娥亲犹在，岂可假手于
人哉！若以卿心况我，则李寿不可得杀。论我之心，寿
必为我所杀明矣。”夜数磨砺所持刃讫，扼腕切齿，悲
涕长叹，家人及邻里咸共笑之。娥亲谓左右曰：“卿等
笑，直以我女弱，不能杀寿故也。要当以寿颈血污此
刀刃，令汝辈见之。”遂弃家事，乘鹿车伺寿。至光和二
年二月上旬，以白日清时，于都亭之前与寿相遇，便
下车扣寿马叱之。寿惊愕，回马欲走，娥亲奋刀斫之，
并伤其马。马惊挤道边沟中。娥亲寻复就地斫之，中
树，折所持刀。寿被创未死。娥亲因前欲取寿所佩刀
杀寿，寿护刀瞋目大呼，跳梁而起。娥亲迺挺身奋手，
左抵其额，右舂其喉，反复盘旋，应手而倒。遂拔其刀
以截寿头，持诣都亭，归罪有司。徐步诣狱，辞颜不变。
时福禄长、汉阳尹嘉，不忍论娥亲，即解印绶去官，弛
法纵之。娥亲曰：“仇塞身死，妾之明分也。治狱制刑，君
之常典也。何敢贪生，以枉官法。”乡人闻之，倾城奔往，
观者如堵，莫不为悲喜，慷慨嗟叹也。守、尉不敢公纵，
阴语使去，以便宜自匿。娥亲抗声大言曰：“枉法逃死，
非妾本心。今仇人已雪，死则妾分，乞得归法，以全国
体。虽复万死于娥亲愿足，不敢贪生，为明廷负也。”尉
故不听所执。娥亲复言曰：“匹妇虽微，犹知宪制，杀人
之罪，法所不纵。今既犯之，义无可逃。乞就刑戮，陨身
朝市，肃明王法，娥亲之愿也。”辞气愈厉，而无惧色。尉
知其难夺，强载还家。凉州刺史周洪、酒泉刘班等，并
共上表，称其“孝烈，刊石立碑，显其门闾。”